Eίμαστε καλεσμένοι όλοι σε μια κηδεία.

Η Παναγία μητέρα μας αφήνει το πνεύμα της στα χέρια του Υιού και Θεού της. Απόστολοι εκ περάτων, μαθητές, φίλοι και πιστοί έχουν μαζευτεί γύρω από το πανάχραντο σκήνωμα της. Και ενώ μετέχουμε σε μια κηδεία κανείς δεν είναι λυπημένος. Αντιθέτως όλοι είμαστε χαρούμενοι και γελαστοί. Οι ψυχές μας γεμίζουν φως και χαρά, η κηδεία έχει μεταβληθεί σε γιορτή. Παράδοξο κι υπέρλογο γεγονός, κι όμως πραγματικό. Το ζούμε, το νιώθουμε, το βιώνουμε, μας αποκαλύπτεται.

Γιατί όμως δε μπορείς να λυπηθείς; Να πενθήσεις, να απογοητευθείς;

Πολύ απλά διότι ο θάνατος της Παναγίας είναι μετάβαση, μετάσταση, κοινωνία ζωής και φωτός. Δεν υπάρχει ο θάνατος ως μηδέν, ως χωρισμός, μοναξιά και φόβος. Αλλά ως ένωση, φως και Συνάντηση.

Τι ήταν η ζωή της Παναγίας; Μια διαρκής συνάντηση με τον Θεό.

Ένα ερωτικό άφημα στο Θέλημα Του.

Εκείνη είχε σβήσει, είχε χαθεί, ζούσε μόνο για Εκείνον.

Δεν είχε τίποτε δικό της, γι’ αυτό τα είχε όλα.

Δεν είχε θέλημα γι’ αυτό ήταν απολύτως ελεύθερη.

Ζούσε σε διαρκή και αδιάλειπτο κοινωνία μαζί Του, γι’ αυτό ο θάνατος δε μπορούσε να αποτελέσει εξαίρεση.

Για την Παναγία ο θάνατος δεν είναι τέλος αλλά αρχή.

Δεν είναι προορισμός αλλά πέρασμα.

Δεν είναι μηδενισμός αλλά συνάντηση.

Δεν είναι λύπη αλλά χαρά.

Δεν είναι ήττα αλλά νίκη.

Δεν είναι ρήξη αλλά ένωση.

Η Παναγία δεν φοβάται τον θάνατο διότι όλη η ζωή της είναι μια σχέση και κοινωνία με τον Θεό.

Πως να φοβηθείς τον θάνατο όταν έχεις ζήσει ως αθάνατος;

Εδώ είναι και το μυστικό.

Στο ποσοστό που στην ζωή μας ζούμε σε κοινωνία με τον Θεό ο θάνατος χάνει το φρικώδες πρόσωπο του.

[**π. Λίβυος**](https://www.facebook.com/p.libyos?__cft__%5b0%5d=AZV33HKs3IB2_e18vNp6YBAZGonV9EbHb-XjiHtl7Q2Dfqzqfr7a5muW0wousCbyIjCENa2WPAUYI2QWKhsDBugWlJDIvOVFe5LxXx80kA33C_EgzlvImSnE9TVV7g1cSJJnzuQgOXk4y1XwSj23duVGe18dww2Sazx5YOjBcnA8bEDV_f1BeNFdG4eJu9qSSOzHoC5wZR4bJcZyr_NT3YfE&__tn__=-UC*F)

